สังคมข่าวหุ้น
*... เขียวยกแผง ...
25 มี.ค. 2563

เกียรติก้อง ว่องไวยากร
*… เขียวยกแผง …
*… ตลาดหุ้นไทยวานนี้ปรับตัวแรงขึ้นยกแผง ตามตลาดต่างประเทศ หลังจากตลาดหุ้นสหรัฐฯ ปรับตัวขึ้นอย่างแรงทุบสถิติ จากมาตรการเยียวยาของทรัมป์ แต่กูรูก็เตือนให้ระมัดระวัง อาจถูกแรงเทขายได้ หลังจากที่กนง.คงดอกเบี้ยนโยบายวานนี้ 0.75% ทำเอาเซอร์ไพรส์ไปทั้งตลาดฯ ขณะที่ปรับลดจีดีพีปีนี้ติดลบ 5.3% จากปัญหาโควิด-19 ระบาดหนัก งานนี้น้ำขึ้นให้รีบตัก ขึ้นมาก็ขายไปก่อน ในระหว่างที่เหตุการณ์ยังไม่สงบ จับตาวันนี้ใช้พ.ร.ก.ฉุกเฉินวันแรกอย่างเป็นทางการ แนวรับ 1,050 จุด แนวต้าน 1,100 จุด …
*… โดนอีกแล้ว กลุ่มแบงก์เช่าซื้อและนอนแบงก์ หลังจากวิรไท สันติประภพ ผู้ว่าการธนาคารแห่งประเทศไทย ออกมาตรการเยียวยาลูกหนี้ที่ยังไม่เป็น NPL ให้มีผลตั้งแต่ 1 เม.ย. 2563 นี้ โดยให้ลดอัตราผ่อนชำระบัตรเครดิตและสินเชื่อบุคคล สินเชื่อจำนำทะเบียนรถ สินเชื่อเช่าซื้อ สินเชื่อบ้าน ไมโครไฟแนนซ์ และนาโนไฟแนนซ์ ให้ผู้ประกอบการเลือกว่าจะพักชำระเงินต้นหรือจ่ายดอกเบี้ยขั้นต่ำ งานนี้อาจเจ็บนิด ๆ แต่ไม่เข้าเนื้อ ทั้งนอนแบงก์ KTC, MTC, SAWAD ส่วนแบงก์เช่าซื้อ TISCO, KKP รายได้หายไปบ้าง แต่ถ้าไม่มีลดดอกเบี้ยก็พอไหวนะ …
*… คอหวยอดใจรอ บอร์ดสลากฯ สั่งเตรียมขายหวยผ่านระบบออนไลน์ สู้ไวรัสโควิด-19 นำร่องก่อนออกสลากฯ รูปแบบใหม่ LOXLEY เริ่มเห็นแสงสว่างปลายอุโมงค์ ทำหวย 2 ตัว 3 ตัว ผ่านเครื่องจำหน่ายอัตโนมัติ พชร อนันตศิลป์ ประธานกรรมการสลากกินแบ่งรัฐบาล มั่นใจช่วยแก้ปัญหาได้สารพัด ทั้งขายเกินราคา ขายไม่หมด …
*… เซฟบินไทย ดีดีคนใหม่ยังร่างแผนไม่เสร็จ เนื่องจากเวลามีจำกัด ถ้าไม่รีบทำแข่งกับเวลา THAI อาจไม่รอด เพราะติดเชื้อโควิด-19 อย่างแรง แผนดึงวายุภักษ์เสริมสภาพคล่องก็เป็นหนึ่งที่จะนำมาพิจารณา ส่วนแผนกู้เงินต้องรอเคลียร์บัญชีให้เรียบร้อยก่อน ว่าวงเงินที่จะต้องกู้เท่าไหร่ ไม่ใช่กู้แล้วไม่มีประโยชน์อะไร เรื่องซื้อฝูงบินลืมไปก่อนได้เลย เนื่องจากเขาหยุดบินกันหมดแล้ว ดังนั้นอาจใช้เงินไม่มากอย่างที่คิดกัน อ้าวเซฟ THAI กันหน่อย “รักคุณเท่าฟ้า” …
*… เขมทัตต์ พลเดช กรรมการผู้อำนวยการใหญ่ บริษัท อสมท จำกัด (มหาชน) หรือ MCOT แจ้งวานนี้ว่า สัญญาร่วมดำเนินกิจการส่งโทรทัศน์สี ระหว่าง บมจ.อสมท กับ บริษัท บางกอก เอ็นเตอร์เทนเม้นต์ จำกัด ได้สิ้นสุดลงแล้ว หลังจากได้ร่วมดำเนินสัญญามาตั้งแต่วันที่ 26 มีนาคม 2523 ส่งผลให้ไทยทีวีสี ช่อง 3 จะยุติการแพร่ภาพทีวีอะนาล็อกเป็นช่องสุดท้ายของประเทศไทย หลังจากได้ออกอากาศมายาวนานกว่า 50 ปี …
*… ราคาน้ำมันฟื้นตัว ส่งผลดีต่อหุ้นพลังงาน ขาดทุนจากสต๊อกต่ำกว่าคาด ดันให้ PTT และลูก ๆ ขึ้นยกแผง และมีหวังว่ารัสเซียกับซาอุฯ จะเจรจากันได้ โดยมีทรัมป์เป็นกาวใจ แต่คงต้องรอดูสถานการณ์การปิดประเทศของทั่วโลกด้วย หากปิดแล้วเปิดเร็วเหมือนจีน ก็คาดว่าหุ้นพลังงานและปิโตรเคมีจะกลับมานำตลาดอีกครั้ง …
*… พ.ร.ก.ฉุกเฉินเริ่มวันนี้อย่างเป็นทางการ กูรูคาดว่าจะส่งผลลบต่อการเดินทางของประชาชนมากสุด หุ้นกลุ่มที่ได้รับผลกระทบได้แก่กลุ่มขนส่ง BTS, BEM และสายการบิน อย่างการบินไทย แอร์เอเชีย บางกอกแอร์เวย์ ส่วนสนามบินก็คงหนีไม่พ้น AOT พระเอกของเรา และอสังหาฯ ขึ้นอยู่กับว่าจะยืดเยื้อยาวนานแค่ไหน …
*… ก.ล.ต.สัญญาว่าจะไม่หยุด ล่าสุดสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พร้อมทั้งหน่วยงานในตลาดทุน ได้แก่ กลุ่มตลาดหลักทรัพย์แห่งประเทศไทย สภาธุรกิจตลาดทุนไทย (FETCO) สมาคมบริษัทหลักทรัพย์ไทย (ASCO) สมาคมบริษัทจัดการลงทุน (AIMC) สมาคมตลาดตราสารหนี้ (ThaiBMA) และชมรมคัสโตเดียน ได้ร่วมประชุมหารือเพื่อซักซ้อมและประเมินความพร้อมของผู้ประกอบธุรกิจ โดยได้รับการยืนยันว่าผู้ประกอบการทุกรายมีความพร้อมที่จะให้บริการซื้อขายหลักทรัพย์ในตลาดทุนอย่างต่อเนื่อง และมีแผนรองรับการดำเนินธุรกิจอย่างต่อเนื่องรองรับสถานการณ์ฉุกเฉิน